FI Euroopan unionin virallinen lehti C 67/166

Euroopan talous- ja sosiaalikomitean lausunto aiheista ”Ehdotus Euroopan parlamentin ja neuvoston asetukseksi virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä, kasvien lisäysaineistoa ja kasvinsuojeluaineita koskevien sääntöjen soveltamisen varmistamiseksi, sekä asetusten (EY) N:o 999/2001, (EY) N:o 1829/2003, (EY) N:o 1831/2003, (EY) N:o 1/2005, (EY) N:o 396/2005, (EY) N:o 834/2007, (EY) N:o 1099/2009, (EY) N:o 1069/2009, (EY) N:o 1107/2009, (EU) N:o 1151/2012 ja (EU) N:o […]/2013 ja direktiivien 98/58/EY, 1999/74/EY, 2007/43/EY, 2008/119/EY, 2008/120/EY ja 2009/128/EY muuttamisesta (virallista valvontaa koskeva asetus)”

COM(2013) 265 final – 2013/0140 (COD)

ja ”Ehdotus Euroopan parlamentin ja neuvoston asetukseksi elintarvikeketjuun, eläinten terveyteen ja eläinten hyvinvointiin, kasvien terveyteen ja kasvien lisäysaineistoon liittyvien menojen hallinnointia koskevista säännöksistä sekä neuvoston direktiivien 98/56/EY, 2000/29/EY ja 2008/90/EY, asetusten (EY) N:o 178/2002, (EY) N:o 882/2004 ja (EY) N:o 396/2005, direktiivin 2009/128/EY ja asetuksen (EY) N:o 1107/2009 muuttamisesta ja neuvoston päätösten 66/399/ETY, 76/894/ETY ja 2009/470/EY kumoamisesta”

COM(2013) 327 final – 2013/0169 (COD)

2014/C 67/34

Esittelijä: José María ESPUNY MOYANO

Euroopan parlamentti päätti 23. toukokuuta ja 13. kesäkuuta 2013 ja neuvosto 7. ja 21. kesäkuuta 2013 Euroopan unionin toiminnasta tehdyn sopimuksen 43 artiklan 2 kohdan, 114 artiklan, 168 artiklan 4 kohdan b alakohdan ja 304 artiklan nojalla pyytää Euroopan talous- ja sosiaalikomitean lausunnon aiheista

Ehdotus – Euroopan parlamentin ja neuvoston asetus virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä, kasvien lisäysaineistoa ja kasvinsuojeluaineita koskevien sääntöjen soveltamisen varmistamiseksi, sekä asetusten (EY) N:o 999/2001, (EY) N:o 1829/2003, (EY) N:o 1831/2003, (EY) N:o 1/2005, (EY) N:o 396/2005, (EY) N:o 834/2007, (EY) N:o 1099/2009, (EY) N:o 1069/2009, (EY) N:o 1107/2009, (EU) N:o 1151/2012 ja (EU) N:o […]/2013 ja direktiivien 98/58/EY, 1999/74/EY, 2007/43/EY, 2008/119/EY, 2008/120/EY ja 2009/128/EY muuttamisesta (virallista valvontaa koskeva asetus)

COM(2013) 265 final – 2013/0140 (COD) ja

Ehdotus – Euroopan parlamentin ja neuvoston asetus elintarvikeketjuun, eläinten terveyteen ja eläinten hyvinvointiin, kasvien terveyteen ja kasvien lisäysaineistoon liittyvien menojen hallinnointia koskevista säännöksistä sekä neuvoston direktiivien 98/56/EY, 2000/29/EY ja 2008/90/EY, asetusten (EY) N:o 178/2002, (EY) N:o 882/2004 ja (EY) N:o 396/2005, direktiivin 2009/128/EY ja asetuksen (EY) N:o 1107/2009 muuttamisesta ja neuvoston päätösten 66/399/ETY, 76/894/ETY ja 2009/470/EY kumoamisesta

COM(2013) 327 final – 2013/0169 (COD).

Asian valmistelusta vastannut "maatalous, maaseudun kehittäminen, ympäristö" -erityisjaosto antoi lausuntonsa 1. lokakuuta 2013.

Euroopan talous- ja sosiaalikomitea hyväksyi 16.–17. lokakuuta 2013 pitämässään 493. täysistunnossa (lokakuun 16. päivän kokouksessa) seuraavan lausunnon. Äänestyksessä annettiin 133 ääntä puolesta ja 2 vastaan 4:n pidättyessä äänestämästä.

1. Päätelmät

Valvonta

1.1 ETSK pitää yleisesti ottaen tervetulleena virallista valvontaa koskevaa ehdotusta, jolla pyritään varmistamaan ihmisten, eläinten ja kasvien terveyden korkea taso sekä takaamaan EU:n sisämarkkinoiden moitteeton toiminta.

1.2 ETSK suhtautuu myönteisesti sekä analyysejä koskevan yhteisen järjestelmän perustamiseen että siihen, että vertailulaboratorioita on kussakin jäsenvaltiossa.

1.3 ETSK pitää ongelmallisena, että kukin jäsenvaltio päättää määrättävistä valvontamaksuista oman harkintansa mukaan, sillä tämä voi tapahtua eri tavoin. Komitea kannattaakin valvontamaksujen yhdenmukaistamista niiden hallinnointikriteerien ja -menettelyiden osalta, mutta ei kuitenkaan siltä osin kuin kyse on niiden rahallisesta määrästä, jonka on heijastettava olosuhteita kussakin maassa.

1.4 ETSK vastustaa sitä, että virallinen valvonta rahoitetaan kussakin jäsenvaltiossa sataprosenttisesti ainoastaan valvontamaksuin, sillä vaarana on, etteivät toimivaltaiset viranomaiset aseta etusijalle toteuttamansa valvonnan tehokkuuden lisäämistä.

1.5 ETSK varoittaa, että vapautettaessa mikroyritykset maksuista vaarana on markkinoiden vääristyminen siitä syystä, että maksuista vapauttamista sovelletaan jäsenvaltioissa mahdollisesti eri tavoin. Markkinoiden vääristymisen vaaraa vähentäisi se, että ehdotetussa säädöksessä tai sen myöhemmässä versiossa säädettäisiin kaikkialla EU:ssa yhdenmukaisista maksuista vapauttamisen perusteista, jotka olisivat täsmällisempiä ja riittävän laaja-alaisia alan monimuotoisuuden ja erityisesti pk- ja mikroyritysten huomioon ottamiseksi.

1.6 Edellä esitetyn täydentämiseksi on myös syytä todeta, että joissakin yrityksissä niiden oma pätevä henkilöstö harjoittaa tehokasta omavalvontaa. Se voi johtaa virallisen valvonnan maksujen alenemiseen kyseisissä yrityksissä, sillä näin voidaan vähentää merkittävästi viranomaisten työtä näissä yrityksissä, ja viranomaiset voivat harjoittaa valvontatehtäväänsä yrityksissä, joilla ei ole riittäviä henkilöresursseja omavalvontaa varten.

1.7 ETSK pitää tärkeänä, että asetusta tulevaisuudessa sovellettaessa kiinnitetään huomiota valvonnan täytäntöönpanon epäyhdenmukaisuuteen eri jäsenvaltioissa sekä siihen, että henkilö- ja talousresursseihin liittyvät erot kunkin maan tarkastustoimissa voivat johtaa vääristymiin asianomaisten maatalous- ja kotieläinmarkkinoiden valvonnassa, millä on kielteisiä seurauksia kaikille.

Menot

1.8 ETSK kannattaa yleisesti ottaen menojen hallinnointia koskevaa ehdotusta. Sen tavoitteena on varmistaa elintarvikkeiden ja niiden tuotantojärjestelmien turvallisuuden korkea taso, parantaa eläinten terveyttä ja hyvinvointia, havaita ja hävittää tuhoojat sekä huolehtia virallisen valvonnan tehokkaasta toteutuksesta.

1.9 ETSK pitää myönteisenä sitä, että nykyiset lukuisiin oikeusperustoihin sirotellut rahoitussäännökset korvataan yhdellä, selkeällä ja nykyaikaisella rahoituskehyksellä, jolla optimoidaan elintarvike- ja rehualan menojen hallinnointia koskevien järjestelyjen toteutus ja toimivuus.

1.10 ETSK kannattaa sitä, että ehdotuksella edistetään "koulutuksen parantamista elintarvikkeiden turvallisuuden lisäämiseksi" jäsenvaltioiden ja Euroopan unionin valvontajärjestelmien toiminnan parantamiseen tähtäävän yhdenmukaisen lähestymistavan pohjalta.

1.11 Tietyn enimmäismäärän asettamisen osalta – kun otetaan huomioon, ettei kyseistä määrää voida tarkistaa ylöspäin, koska se sisältyy ennalta päätettyyn monivuotiseen suunnitelmaan – ETSK katsoo, että asetusehdotus on epätäsmällinen monien, menojen hallinnointia koskevien näkökohtien suhteen. Siksi on mahdotonta arvioida, onko kyseinen määrä riittävä vai ei.

1.12 ETSK katsoo, että tiettyjä olosuhteita koskevan maatalousalan kriisivarauksen osalta on tarpeen selkeyttää, miten jäsenvaltiot voivat käyttää sitä kiireellisissä tilanteissa. Koska kyseinen varaus myönnetään eläinten ja kasvien terveyteen liittyvissä kiireellisissä tilanteissa, ETSK katsoo lisäksi, että ilmaus "maatalousalan kriisi" on aiheellista korvata ilmauksella "maatalouteen liittyvän teollisuuden kriisi".

1.13 Jäsenvaltioiden syrjäisimmillä alueilla toteutettavien tuhoojien esiintymistä koskevien tutkimusohjelmien ja terveystoimenpiteiden osalta ETSK kehottaa komissiota ottamaan yhtä lailla huomioon myös mahdolliset unionin ulkopuolisista maista peräisin olevat tuhoojat, sillä kyseisten maiden osuus Euroopan unionin raaka-ainetoimituksista ja elintarvikeketjussa käytetyistä jalostetuista tuotteista on huomattava, sekä sisällyttämään ehdotukseen menoeriä kasvinsuojelu- tai tuotantonormien yhdenmukaistamiseen kyseisen maiden kanssa.

2. Tiivistelmä valvontaa koskevasta ehdotuksesta

2.1 Komission ehdotuksen tavoitteena on tarkistaa virallista valvontaa koskevaa lainsäädäntöä sen sanamuodossa ja soveltamisessa todettujen puutteiden korjaamiseksi. Pyrkimyksenä on saada aikaan vakaa, avoin ja kestävä sääntelykehys, joka on entistä tarkoituksenmukaisempi. Ehdotuksen tarkoitus liittyy myös puutteisiin, joita elintarvike- ja eläinlääkintätoimisto on havainnut joidenkin jäsenvaltioiden valvontajärjestelmissä.

2.2 Asiakirja sisältää eläinten ja kasvien terveyttä sekä kasvien lisäysaineistoa koskevan lainsäädännön uudistamiseksi tehtävät laajat tarkistukset. Pyrkimyksenä on uudistaa ja yhdentää virallisen valvonnan järjestelmä siten, että se noudattaa johdonmukaisesti EU:n toimintalinjojen ajantasaistamista näillä aloilla.

2.3 Siltä osin kuin on kyse kolmansista maista tulevien tavaroiden virallisesta valvonnasta, asetuksen säännöksiä sovelletaan nykyisin yhdessä sellaisten alakohtaisten säännösten kanssa, joilla säännellään joko eläinten ja eläinperäisten tuotteiden tai kasvien ja kasvituotteiden tuontia tai tällaisten elintarvikkeiden ja rehujen valvontaa.

2.4 Komissio toteaa, että tällä hetkellä voimassa olevan kattavan lainsäädännön avulla EU pystyy huolehtimaan kehittyvistä riskeistä ja hätätilanteista ilman että kauppa vääristyy, mutta huomauttaa, että unionin tuontivalvontajärjestelmää voitaisiin tehdä johdonmukaistaa tarkistamalla ja lujittamalla nykyisiä alakohtaisia säädöksiä.

2.5 Virallisen valvonnan rahoituksen osalta asetuksessa vahvistetaan yleisperiaate, jonka mukaan kunkin jäsenvaltion olisi osoitettava tarvittavat omat varat viralliseen valvontaan, sekä jäsenvaltioiden velvollisuus periä tietyillä aloilla niin sanottuja valvontamaksuja.

2.6 Ehdotuksessa säilytetään jäsenvaltioiden velvoite nimetä kansalliset vertailulaboratoriot kutakin komission nimeämää Euroopan unionin vertailulaboratoriota varten.

2.7 Lisäksi asetukseen sisällytetään säännösten noudattamatta jättämisen seuraamuksia koskeva uusi säännös, jossa edellytetään jäsenvaltioiden varmistavan, että tahallisiin rikkomisiin sovellettavat taloudelliset seuraamukset ovat riittäviä rikkomukseen syyllistyneen tavoittelemaan taloudelliseen hyötyyn nähden.

3. Tiivistelmä menoja koskevasta ehdotuksesta

3.1 Komission asetusehdotuksen tavoitteena on myötävaikuttaa ihmisten, eläinten ja kasvien terveyden korkeaan tasoon koko elintarvikeketjussa, parantaa kuluttajansuojelun, kuluttajavalistuksen ja ympäristönsuojelun tasoa sekä edistää samalla kilpailukykyä ja uusien työpaikkojen luomista.

3.2 Tavoitteisiin pääseminen edellyttää asianmukaisia taloudellisia resursseja. Jotta menojen käyttö voidaan kohdentaa tehokkaasti, olisi vahvistettava myös erityistavoitteet ja indikaattorit, joiden avulla arvioidaan, onko tavoitteet saavutettu.

3.3 Euroopan unionin antama rahoitus perustuu asianomaisilla aloilla toimiville kansainvälisille järjestöille osoitettaviin tukiin, hankintoihin ja maksuihin. Asetuksessa vahvistetaan luettelo toimenpiteistä, joihin voidaan myöntää EU:n rahoitusta, sekä tukikelpoiset kustannukset ja sovellettavat maksuosuudet.

3.4 Vuosien 2014–2020 monivuotista rahoituskehystä koskevan ehdotuksen säännösten mukaisesti komissio esittää elintarvikkeisiin ja rehuihin liittyvien menojen enimmäismääräksi 1 891 936 miljoonaa euroa. Ehdotuksessa esitetään myös, että luodaan poikkeustilannejärjestelmä kriisitilanteisiin reagoimista varten.

3.5 Tukikelpoisten kustannusten korvaamista varten vahvistettavan lopullisen prosenttiosuuden osalta ja säädöksessä asetettujen tavoitteiden merkittävyyden johdosta ehdotetussa asetuksessa säädetään, että 100 prosenttia tukikelpoisista kustannuksista rahoitetaan edellyttäen, että kyseisten toimien toteuttamiseen liittyy myös kustannuksia, jotka eivät ole tukikelpoisia.

3.6 Kun on kyse eläintautien ja zoonoosien kansallisista hävittämis-, valvonta- ja seurantaohjelmista, joilla pyritään vähentämään eläintautien puhkeamisia sekä ihmisten ja eläinten terveydelle vaarallisia zoonooseja, ehdotetussa asetuksessa säädetään, että kansallisten ohjelmien on saatava rahoitusta EU:lta.

3.7 Kasvien tai kasvituotteiden haitallisten organismien (tuhoojat) kiireellisten hävittämistoimenpiteiden osalta ehdotetussa asetuksessa säädetään, että EU:n on annettava rahoitusapua tuhoojien hävittämiseksi sekä asetettava saataville rahoitusta sellaisia kiireellisiä toimenpiteitä varten, joilla on tarkoitus estää mahdollisten tuhoojien leviäminen. Ehdotetussa asetuksessa säädetään lisäksi, että EU rahoittaa asianmukaisia tutkimuksia tiettyjen tuhoojien esiintymisen havaitsemiseksi.

3.8 Asetuksessa vahvistetaan, että EU antaa rahoitustukea virallista valvontaa varten. Erityisesti rahoitetaan EU:n vertailulaboratorioita ja autetaan niitä näin kantamaan komission työohjelmien täytäntöönpanosta aiheutuvat kustannukset. Niin ikään myönnetään rahoitustukea tietokantojen sekä sähköisten tietojenkäsittelyjärjestelmien perustamista ja toimintaa varten.

3.9 EU:n rahoitusvarojen vastuullisen ja tehokkaan käytön varmistamiseksi asetuksessa valtuutetaan komissio valvomaan, että tätä rahoitusta käytetään tarkoituksenmukaisesti tukikelpoisia toimenpiteitä täytäntöön pantaessa.

4. Yleistä

Valvonta

4.1 Komitea suhtautuu myönteisesti esitettyyn ehdotukseen ja komission aikomukseen suojella yhtenäismarkkinoita ja varmistaa koko EU:ssa yhdenmukainen terveyden suojelun korkea taso, mikä auttaa välttämään aukkoja lainsäädännössä.

4.2 ETSK kannattaa tavoitetta uudistaa ja vahvistaa valvontavälineitä ja virallista valvontaa niiden käytön ja tehokkuuden lisäämiseksi.

4.3 ETSK ilmaisee huolensa siitä, että kukin jäsenvaltio määrää itse valvontamaksuista ilman että vahvistetaan ennalta määritelty summa. Tämä voi johtaa eroihin maiden välillä ja heikentää joidenkin toimijoiden kilpailukykyä suhteessa toisiin.

4.4 Komitea suhtautuu myönteisesti näytteenottoa ja analysointia koskeviin säännöksiin, joiden mukaan analysointi tehdään virallisissa laboratorioissa ja vertailuanalyysien toteuttamista varten luodaan yhteinen järjestelmä.

4.5 ETSK pitää maiden ja laboratorioiden välistä koordinointia hyvin myönteisenä ja kannattaakin sitä, että jokaisessa jäsenvaltiossa on vertailulaboratorio.

Menot

4.6 Komitea suhtautuu myönteisesti asetusehdotukseen ja komission tavoitteeseen saavuttaa elintarvikkeiden ja niiden tuotantojärjestelmien korkea turvallisuustaso, parantaa eläinten terveyttä ja hyvinvointia, havaita ja hävittää tuhoojat sekä huolehtia virallisen valvonnan tehokkaasta toteutuksesta.

4.7 ETSK kannattaa tavoitetta vahvistaa tukikelpoiset toimenpiteet ja kustannukset.

4.8 Komitea pitää myönteisenä sitä, että asetuksessa säädetään rahoitusosuuksien järkeistämisestä ja vahvistetaan tavanomaiseksi rahoitusosuudeksi 50 prosenttia tukikelpoisista kustannuksista – prosenttiosuus, jota tietyissä tilanteissa voitaisiin nostaa 75 tai 100 prosenttiin.

4.9 ETSK suhtautuu myönteisesti siihen, että asetuksessa säädetään avustusten vähimmäismääräksi 50 000 euroa hallinnollisen rasitteen välttämiseksi.

4.10 ETSK on erittäin tyytyväinen mahdollisuuteen käyttää rahoitusvarausta maatalouteen liittyvän teollisuuden ollessa kriisissä ja pitää tuhoojien tutkimukseen ja havaitsemiseen osoitettavaa rahoitustukea tervetulleena.

4.11 Virallisen valvonnan osalta ETKS suhtautuu myönteisesti siihen, että asetuksessa säädetään mahdollisuudesta osoittaa rahoitustukea EU:n vertailulaboratorioille sekä niiden kehittämiseen tähtääviin hankkeisiin.

5. Erityistä

Valvonta

5.1 Komission ehdotus on liian yleisluonteinen, kun on kyse maksujen suuruuden määrittämisestä tai vaihtoehdosta, joka koskee vaihtuvansuuruisen, (kansallisten tai eurooppalaisten kriteerien mukaan) mukautettavan tai kiinteämääräisen maksun mallia. Yhdenmukaisen hallintokulttuurin puuttuminen, kun on kyse palveluista EU:n eri jäsenvaltioissa määrättävistä maksuista, voi johtaa toiminnallisella tasolla siihen, että jäsenvaltiot ovat käytännössä eriarvoisessa asemassa sen mukaan, ovatko ne ottaneet maksut käyttöön vai eivät tai toteuttavatko ne maksujen käyttöönoton eri aikataulussa.

5.2 Komission ehdotus maksuista vapauttamisen perusteista ei mahdollisesti heijasta alan toimijoiden moninaisuutta EU:ssa. Suurempi täsmällisyys olisi toivottavaa, tai voitaisiin myös luoda erilaisia maksujen alentamisen kategorioita, jotta vältetään se, että yritykset ovat koon perusteella perusteettomasti eriarvoisessa asemassa keskenään, mikä vääristää yhtenäismarkkinoita.

5.3 Komitea jää kaipaamaan sitä, että ehdotuksessa täsmennettäisiin tai selvitettäisiin yksityiskohtaisemmin tehtäviä, joita eläinlääkärien ja valvonnasta vastaavien henkilöiden tulee suorittaa maatiloilla.

Menot

5.4 Komitea katsoo, ettei ehdotus vähentää komission päätösten lukumäärää esimerkiksi rahoitustuen takaisinmaksun tapauksessa ole riittävän selkeä, sillä asiakirjassa ei mainita, mikä elin ottaa tehtävän vastuulleen.

5.5 Komission ehdottamassa asetuksessa säädetään, että Euroopan unionin tulee myöntää rahoitusta, kun ryhdytään kiireellisiin toimenpiteisiin tiettyjen eläintautien tai zoonoosien esiintymisen ja leviämisen johdosta, mutta siinä ei täsmennetä, mitä nämä erityiset rahoitustoimenpiteet ovat.

5.6 Kasvien terveyttä koskevien kiireellisten toimenpiteiden osalta komitea pitää tärkeänä, että komission ehdotukseen sisältyy mahdollisuus myöntää EU:n rahoitusta tuhoojien esiintymistä koskevien tutkimusohjelmien – jotka ovat avoimia kaikille kiinnostuneille kaikkialla EU:ssa – luomiseen ja hallinnointiin sekä kolmansia maita tukeviin kasvinsuojelutoimenpiteisiin.

5.7 ETSK suhtautuu myönteisesti komission ehdotuksessa ilmaistuun aikomukseen parantaa jäsenvaltioiden viranomaisten koulutusta, mutta pitää välttämättömänä, että asetuksen soveltamisalaan liittyvät säännökset yhdenmukaistetaan ennen tätä, jotta valvontajärjestelmät toimivat tehokkaammin käytännössä.

5.8 ETSK katsoo lisäksi, että ehdotuksessa tulisi tarkastella mahdollisuutta yhdenmukaistaa kasvien ja eläinten terveyttä koskevia sääntöjä niiden unionin ulkopuolisten maiden kanssa, joiden osuus Euroopan unionin raaka-ainetoimituksista ja elintarvikeketjussa käytetyistä jalostetuista tuotteista on huomattava.